b'\n_START_ARTICLE_\nPere Daura i Garcia\n_START_SECTION_\nBiografia\n_START_PARAGRAPH_\nFou membre destacat de la Generaci\xc3\xb3 del 1917 que en la pintura catalana s\'al\xc3\xa7\xc3\xa0 com una alternativa m\xc3\xa9s crua enfront de l\'idealisme del noucentisme. Amb el seu company d\'escola Emili Bosch Roger, form\xc3\xa0 part de l\'Agrupaci\xc3\xb3 d\'Artistes Catalans -formada a Barcelona entre 1919 i 1927-, des de lluny, ja que enviava les obres a les exposicions del grup sense deixar de residir a Par\xc3\xads. _NEWLINE_Es va formar a Catalunya i va marxar a viure a Par\xc3\xads als 18 anys, on fou col\xc2\xb7laborador d\'\xc3\x89mile Bernard, i s\'hi qued\xc3\xa0 tots els anys de la Primera Guerra Mundial. Despr\xc3\xa9s, fora d\'un par\xc3\xa8ntesi a Menorca per a complir el servei militar (1918-20), Par\xc3\xads seria novament el seu camp d\'operacions, i all\xc3\xa0 participaria a diverses exposicions. _NEWLINE_Cre\xc3\xa0 una pintura s\xc3\xb2lida i vibrant, valenta de color i amb un cert deix expressionista, per\xc3\xb2 entre 1929 i 1930 form\xc3\xa0 part destacada del grup "Cercle et Carr\xc3\xa9", que volia aportar una sortida pr\xc3\xb2pia a l\'abstracci\xc3\xb3 geom\xc3\xa8trica. Els seus companys en aquella aventura foren Joaquim Torres-Garcia, Hans Arp, Piet Mondrian, Van Doesburg, Schwitters i Seuphor. El logotip del grup fou dissenyat precisament per Daura._NEWLINE_Aquella \xc3\xa9s la seva \xc3\xa8poca m\xc3\xa9s coneguda internacionalment, malgrat que Daura, despr\xc3\xa9s de produir for\xc3\xa7a pintures preocupat sobretot per l\'estructura, torn\xc3\xa0 a la llibertat del seu estil anterior pintant a la seva casa medieval de Sent Circ de la P\xc3\xb2pia (Saint-Cirq-Lapopie), antic burg pintoresc de la regi\xc3\xb3 de Quercy, i casat amb una pintora nord-americana \xe2\x80\x93Louise Blair- contact\xc3\xa0 amb els Estats Units en 1934-35. La seva pintura en aquest moment guanya en lirisme._NEWLINE_Durant la Guerra Civil espanyola s\'incorpora a l\'ex\xc3\xa8rcit republic\xc3\xa0, on va ser ferit al front de Terol. Despr\xc3\xa9s desenvolupar\xc3\xa0 la seva vida i la seva carrera entre les seves cases de Rockbridge Baths, als Estats Units, i de Saint-Cirq, a Fran\xc3\xa7a. En els seus llargs anys de maduresa el seu estil habitual donar\xc3\xa0 pas sovint a retorns a l\'abstracci\xc3\xb3 geom\xc3\xa8trica, i altres vegades a un paisatgisme m\xc3\xa9s expressionista que abans. Des de jove conre\xc3\xa0 tamb\xc3\xa9 el gravat, especialment el calcogr\xc3\xa0fic, i de gran s\'aventur\xc3\xa0 amb l\'escultura._NEWLINE_\xc3\x89s representat a diversos museus europeus i nord-americans, i a Catalunya es poden veure obres seves al Museu de Montserrat, al MNAC i al Museu Jacint Rigau de Perpiny\xc3\xa0.'